Սակայն, փոքր-ինչ խորանալիս` հայտնաբերում ենք դրսևորվող «հումանիզմի» ծագումնաբանությունը: Գիտակցության, թե ենթագիտակցության մակարդակում այսպիսի պատրանքային պատճառահետևանքային շղթա է ստեղծվում, որը բնականաբար դուրս է լուրջ տրամաբանության շրջանակից: Այսպես. եթե ռուս-ուկրաինական հակամարտությունը վերածվի լայնամասշտաբ պատերազմի, և Ռուսաստանը ջախջախիչ պարտություն կրի, դա կայսրության թուլացման սկիզբ կհանդիսանա, ու շղթայական ռեակցիայի սկզբունքով կսկսվի ՌԴ մասնատումը և փլուզումը: Հօդս կցնդեն թե Մաքսային և թե Եվրասիական տնտեսական միությանը Հայաստանի անդամակցության ծրագրերը: ՀՀ իշխանությունները կզրկվեն թուլացած ու քայքայվող Ռուսաստանի աջակցությունից և նույնիսկ թույլ քաղաքացիական անհնազանդության շարժումներից կերերան ու կտապալվեն: